En 30-årig mand blev tirsdag aften anholdt efter at have knust et vindue hos McDonald's i Thisted med et aluminiumsbat.

Det er ikke alle, der kan håndtere et bat. Det blev bevist tirsdag aften i Thisted, hvor en 30-årig lokal mand havde lige svært nok ved at styre det aluminiumsbat, han gik rundt med. Det skriver Limfjordupdate.dk. Politiet rykkede klokken 19.04 ud til byens McDonald's-restaurant, hvor den 30-årige havde smadret et vindue over stedets offentlige toiletter - hvor mandens kone altså sad og risikerede både liv og legeme, da glasskårene begyndte at regne ned. Manden blev sigtet for hærværk og for at overtræde våbenloven. Det kom nemlig frem, at manden tidligere på aftenen også havde forlystet sig med at banke battet imod flere ruder på havnen i Thisted. Derfor fik manden også et forbud mod at vise sig i området igen. Ifølge Midt- og Vestjyllands Politi er den 30-årige en gammel kending på politistationen.